Prolog

Sme v krásnej Verone, kde teraz dvoje

vážených rodín, ktoré sa už prv

vraždili, novú chuť má zas na rozbroje

a zas im bude ruky špiniť krv.

I páru milencov však tieto obe

krvavé loná dali na svet prísť,

aby ich smutný osud v jednom hrobe

pochoval rodičovskú nenávisť.

Hľa, príbeh lásky! Jeho vatru vznieti

nenávisť, v ktorej by dve rodiny

pokračovali, nebyť smrti detí.

Budeme vám ho hrať dve hodiny.

Trpezlivo ho sledujte, veď iba

my môžeme mu dodať, čo mu chýba!

 II.dejstvo

Júlia: Romeo! Prečo si len Romeo?

Zapri si otca, zbav sa svojho mena

a odprisahaj, že si môj, a ja

nebudem viac Capuletová.

Rómeo: Mám iba počúvať, či sa aj ozvať?

Júlia: Len tvoje meno je mi nepriateľom.

Montek! No súvisí to s tvojím telom?

Nie je to ruka, noha, rameno

ani tvár. Tak čo? Nejde o meno,

volaj sa inak! Prečo Romeo?

Je ruža ružou? Nech sa inak volá –

čo zmení sa? Zas voňavá by bola.

Romeo nemusí byť Romeom,

a čo v ňom hľadám, aj tak nájdem v ňom.

Ach, zahoď meno, Romeo,

to k tebe nepatrí! Mňa si zober!

Patrím k tebe už len ja!

Romeo: Zoberiem ťa za slovo.

Volaj ma „láska“ – a som prekrstený.

Odteraz nevolám sa Romeo.

--------------------------------------------------------------------------------------------------------------------------------------

III. dejstvo:

Júlia: Ty chceš už ísť? Veď ešte nesvitá.

To nie je škovránok, ten vtáčik, čo ťa

vyľakal spevom. To je iba slávik.

Každú noc spieva na granátovníku.

Miláčik uver, je to iba slávik.

Romeo: Nie slávik. Je to ranný škovránok.

Láska to od závisti zbledlo nebo,

čipky tmy trhajú sa na východe,

sviece hviezd hasnú, hmlou sa na kopce

vkráda deň. Ak mám ostať nažive,

musím ísť. Ak mám umrieť, ostanem.

Júlia: To nie je ranné svetlo. To je len

meteor, čo ti nebo zosiela,

aby sa na zemi stal tvojou fakľou

a posvietil ti cestou do Mantovy.

Miláčik nechoď! Ešte nemusíš.

Romeo: Tak nech ma chytia. Nech ma popravia,

ak si to želáš, rád ti vyhoviem.

Sám budem tvrdiť: „To je iba sivý

mesačný odlesk, a nie brieždenie,

nie škovránok, čo rozvyzváňal svoju

pesničku na nebeskej zvonici!“

A neodídem. Ostanem. Smrť, vitaj,

keď Júlia si pre mňa teba pýta.

Miláčik, dobre, ešte nesvitá.

--------------------------------------------------------------------------------------------------------------------------------------

II. dejstvo

Mních Lozenzo: Nech zapáči sa táto svadba nebu,

aby nás po nej nenavštívil žiaľ.

Romeo: Amen. A môže aj najväčší žiaľ

smelo prísť - nezmenší už moju radosť,

že som smel prežiť túto chvíľu s ňou.

Ty spojíš naše ruky svätým slovom,

a potom nech si robí smrť, čo vie.

Keď ona bude moja – mal som všetko.

Mních Lorenzo: Túžba, tá rýchlo zahorí aj zhasne.

Oheň aj pušný prach sa triumfálne

pobozkajú - a bác! Je koniec básne.

Sladkého medu človek veľa nezje –

a keby zjedol , krkom späť mu lezie.

Tak z váhavosti ako z rýchlej ruje

je popol – miernosť oheň udržuje.

*vstúpi Júlia*

Už ide. Vznáša sa tak ľahučko, že

 neobrusuje ani tieňom zem.

 Milenci, tí si môžu sadnúť aj

na babie leto, ktorým vietor zmieta.

Ach, aká ľahká je tá márnosť sveta!

Júlia: Smiem? Dobrý večer, otec spovedník.

Lorenzo: Rómeo ti dá odpoveď aj za mňa.

Júlia: Dal mi ich priveľa, pár musím vrátiť.

Romeo: Júlia, ak aj tebe preteká

 rovnakým šťastím srdce, potom skús ho

 premeniť na slová a vydýchni

 do povetria tú neskutočnú hudbu –

 tú radosť, ktorá stretla mňa aj teba!

Júlia: Netreba slov, kde mlčí pravá láska.

 Je, lebo je. Nie preto, že sa hlása.

 Ten, kto vie zrátať to, čo má, je bedár.

 Vo mne sa zhromaždilo toľko lásky,

 že za dva životy ju nezrátam.

Lorenzo: Tak poďte, vidím, že to ponáhľa.

 Nerobte ešte z dvoch tiel jedno, pokým

 nedala na to svätá cirkev pokyn.